**Projektas**



**KAZLŲ RŪDOS SAVIVALDYBĖS TARYBA**

**SPRENDIMAS**

**DĖL KAZLŲ RŪDOS SAVIVALDYBĖS TARYBOS 2022 M. KOVO 28 D. SPRENDIMU NR. TS-49 PATVIRTINTO** **KAZLŲ RŪDOS SAVIVALDYBĖS NEVYKDOMO BIUDŽETO FINANSAVIMO TVARKOS APRAŠO PAKEITIMO**

2024 m. lapkričio d. Nr.

Kazlų Rūda

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, 16 straipsnio 1 dalimi, Lietuvos Respublikos biudžeto sandaros įstatymo 4 straipsniu, 26 straipsnio 2 dalimi Kazlų Rūdos savivaldybės taryba n u s p r e n d ž i a:

1. Pakeisti Kazlų Rūdos savivaldybės tarybos 2022 m. kovo 28 d. sprendimo Nr. TS-49 „Dėl Kazlų Rūdos savivaldybės nevykdomo biudžeto finansavimo tvarkos aprašo patvirtinimo“ 1 punktu patvirtintą Kazlų Rūdos savivaldybės nevykdomo biudžeto finansavimo tvarkos aprašą ir jį išdėstyti nauja redakcija (pridedama).

2. Paskelbti šį sprendimą Teisės aktų registre ir Kazlų Rūdos savivaldybės interneto svetainėje.

Šis sprendimas per vieną mėnesį nuo jo paskelbimo arba įteikimo dienos gali būti skundžiama Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės tarybos

2022-03-28 sprendimu Nr. TS-49

(Kazlų Rūdos savivaldybės tarybos

2024 m. lapkričio d. sprendimo

Nr. TS- redakcija)

KAZLŲ RŪDOS SAVIVALDYBĖS NEVYKDOMO BIUDŽETO FINANSAVIMO TVARKOS APRAŠAS

**I. BENDROSIOS NUOSTATOS**

1. Kazlų Rūdos savivaldybės nevykdomo biudžeto finansavimo tvarkos aprašas (toliau tekste – Aprašas) reglamentuoja Kazlų Rūdos savivaldybės (toliau tekste – ir Savivaldybė) nevykdomo biudžeto finansavimo galimybes, lėšų pervedimą ir naudojimą asignavimų valdytojams.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos biudžeto sandaros įstatymu ir kitais teisės aktais.

3. Pagrindinės Apraše vartojamos sąvokos suprantamos taip, kaip apibrėžtos arba vartojamos Lietuvos Respublikos vietos savivaldos įstatyme, Lietuvos Respublikos biudžeto sandaros įstatyme bei kituose teisės aktuose.

**II. NEVYKDOMO SAVIVALDYBĖS BIUDŽETO FINANSAVIMAS**

4. Jeigu nevykdomas Savivaldybės biudžetas, t. y. gaunama mažiau pajamų, negu buvo numatyta, finansavimas iš savivaldybių biudžetų vykdomas Savivaldybės tarybos šiame Apraše nustatyta tvarka.

5. Jeigu numatoma, kad nustatytas pajamų planas iki metų pabaigos nebus įvykdytas, sprendimus dėl Savivaldybės biudžete numatytų programų finansavimo tvarkos Savivaldybės mero teikimu priima Savivaldybės taryba.

6. Kai nepakanka Savivaldybės biudžeto apyvartos lėšų laikinam pajamų trūkumui padengti, kol bus priimtas Savivaldybės tarybos sprendimas dėl biudžeto keitimo ar trumpalaikės paskolos ėmimo iš Lietuvos Respublikos finansų ministerijos, programos finansuojamos tokia tvarka:

6.1. darbo užmokesčiui;

6.2. socialinio draudimo įmokoms;

6.3. pašalpoms ir kitoms socialinėms išmokoms;

6.4. paskoloms grąžinti ir palūkanoms mokėti pagal paskolų sutartis;

6.5. įsiskolinimams už maisto produktus, kurą ir komunalines paslaugas apmokėti;

6.6. investicinių, valstybės vykdomų projektų apmokėjimui, Savivaldybės dalies apmokėjimui, vykdant projektus, finansuojamus Europos Sąjungos paramos lėšomis;

6.7. kitoms biudžete numatytoms reikmėms finansuoti.

7. Asignavimų valdytojai yra įspėjami apie nevykdomo biudžeto finansavimą, nurodant biudžeto nevykdymo priežastis, sumas ir numatomas vykdyti priemones.

8. Programų iš valstybės lėšų finansavimas vykdomas tik gavus lėšas iš atitinkamų valstybės institucijų.

9. Nesant Savivaldybės biudžeto pajamų, asignavimų valdytojų pateiktos gautinų lėšų paraiškos gali būti netenkinamos arba tenkinamos iš dalies pagal Aprašo 6 punkte nurodytus finansavimo prioritetus.

10. Nevykdant Savivaldybės biudžeto pajamų plano, programų finansavimas iš biudžetinių įstaigų pajamų nemažinamas, jeigu asignavimų valdytojai gautas pajamas įmokėjo į Savivaldybės biudžetą.

11. Kazlų Rūdos savivaldybės aplinkos apsaugos rėmimo specialiosios programos vykdomos atsižvelgiant į faktiškai gautas Savivaldybės biudžeto lėšas šiai programai finansuoti, neviršijant patvirtinto pajamų ir išlaidų plano.

12. Nevykdant Savivaldybės biudžeto pajamų plano, asignavimų valdytojų vadovai:

12.1. peržiūri programų išlaidų sąmatų vykdymą ir nustato lėšų panaudojimo prioritetus;

12.2. racionaliai ir taupiai naudoja skirtus asignavimus, nedidindami kreditinio įsiskolinimo;

12.3. imasi priemonių apriboti prekių ir paslaugų įsigijimo, transporto išlaikymo, elektros, komunalinių paslaugų, remonto išlaidas;

12.4. vykdydami patvirtintas programas, jų finansavimui pirmiausiai naudoja asignavimus iš biudžetinių įstaigų pajamų.

13. Kai nevykdomas savivaldybės biudžetas, programų sąmatų perskirstymas pagal ekonominę ar funkcinę klasifikaciją, asignavimų perskirstymas ketvirčiais, atliekamas suderinus su finansų skyriumi ir atsižvelgiant į lėšų panaudojimo prioritetus.

14. Jeigu nevykdomas Savivaldybės biudžetas, valstybės biudžeto ir savivaldybių biudžetų finansinių rodiklių projektus rengia Lietuvos Respublikos finansų ministerija.

**III. KONTROLĖ IR VERTINIMAS**

15. Savivaldybės biudžeto vykdymo auditą atlieka Lietuvos Respublikos valstybės kontrolė pagal valstybinio audito mastą ir Savivaldybės kontrolės ir audito tarnyba.

16. Biudžeto vykdymo, asignavimų valdytojų programų sąmatų, biudžeto lėšų apskaitos ir konsoliduotųjų ataskaitų rinkinių auditą atlieka Savivaldybės kontrolės ir audito tarnyba.

17. Biudžeto asignavimų valdytojų ir jiems pavaldžių biudžetinių įstaigų ir kitų subjektų programų vykdymą vertina Savivaldybės administracijos Centralizuoto vidaus audito skyrius, vadovaudamasis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**IV. BAIGIAMOSIOS NUOSTATOS**

18. Aprašas keičiamas, naikinamas ar stabdomas jo galiojimas Savivaldybės tarybos sprendimu.

19. Tai, kas nereglamentuota šiame Apraše, sprendžiama, kaip nustatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_